  Туспуктэм: vk.com (Удмурты Татарстана | Бигерысь удмуртъёс) Наталия Сильвестрова 10-тӥ тулыспалэ «Пельняньлэн дунневыл нуналэз» улсын Татарстанысь Агрыз ёросысь Варклед-Бодья черкогуртын «Шудо пельнянь» V ёрос фестиваль-вожвылъяськон ортчиз. Туэ ужрадэз Россиын Семьялэн арезлы сӥзизы. Со сярысь ивортодэтъя «Удмуртия» агентстволэн корреспондентэзлы Татарстанысь удмуртъёслэн автономизылэн быдэсъясь кивалтӥсез Ольга Иванова вераз. Фестивальын Алабгоысь, Менделеевскысь, Агрыз ёросысь но Удмуртиысь Пичи Пурга ёросысь сизьым командаос ӵошатскизы. Озьы ик вожвылъяськон дыръя ик куноослэсь – Агрыз ёросысь кивалтӥсьёслэсь – команда люказы. Пыриськисьёс пельнянь кутӥзы но соослэсь пӧртэм композициос лэсьтӥзы. Бӧрысь ужъёсынызы творческой номер пыр тодматӥзы. Озьы ик сӥлькоранэз сэрттонын но бичанын, пельнянь кутонын, нянь нырконын но погыльтонын ниаз вожвылъяськизы. Вормисе Агрысь ёросысь Новое Аккузино черкогуртысь «Умырзая» (удм. «Кечсин» - ред.) ансамбль потӥз. « Командаос золэсь вал. Туж чебересь, туж золэсь композициос лэсьтӥзы. <…> Номинациосъя чаклано ке, ӧй вал сыӵе команда, кудӥз вормыса мынӥз быдэс конкурсын. Котькуд номинациын пӧртэм вормисьёс вал, соин секыт вал бырйыны » Ольга Иванова, Татарстанысь удмуртъёслэн автономизылэн быдэсъясь кивалтӥсез Нырысьсэ пельнянь кутонъя эстафета радъяськиз. Со улсын ньыль адямиен кык команда куспаз ӵошатскиз: одӥгез котэм нянь нуиз, мукетыз – погыльтон, куинетӥез нянез погыльтӥз, берпуметӥез, пуньые сӥль омыртыса, пельнянь кутӥз. Ансамбльёс кырӟан-эктонъёсынызы мылкыд сётӥзы. Шулдыръяськонлэн пумаз вань куноос но пыриськисьёс пельнянен кӧтсэс тыризы. Тодэ вайытом, Ижкарын «Пельняньлэн дунневыл нуналэз» фестивальын 11 тонна пельнянь сиизы. Тегъёс: Пельняньлэндунневылнуналэз фестиваль вожвылъяськон Татарстан удмуртъёс  